Moloto-busramp: Inwoners brand bejaarde "heks" se huis af | Maroela Media
Volgens kol. Leonard Hlathi, 'n polisiewoordvoerder van Mpumalanga, het die inwoners van Waterval haar beskuldig dat sy 'n vloek oor die busbestuurder uitgespreek het.
"Die mense het Sondag op 'n verwoestingstog gegaan. Die polisie het inligting ontvang dat die bejaarde vrou aangeval word," het Hlathi gesê. "'n Groep mense het haar huis met klippe bestook, maar die polisie kon daarin slaag om haar uit die huis uit te red." Hy sê die groep mense het haar huis aan die brand gesteek toe die polisie haar van die toneel af weggeneem het.
Volgens Hlathi sal die polisie ná die ondervraging bepaal hoeveel van die 33 mense vir brandstigting aangekla gaan word.
Maroela Media het vroeër vandeesmaand berig 29 mense is dood toe 'n vragmotor naby Kwaggafontein agterin 'n ander vragmotor vasgery het en daarna die bus getref het. Altesaam 23 mense het verskeie beserings opgedoen, een persoon het later in die hospitaal aan sy beserings beswyk.